كشف صلاح الدين المعيزي، الصحافي والعضو بلجنة التضامن مع الصحافيين المعتقلين سليمان الريسوني وعمر الراضي، على معطيات بخصوص توقيف الناشط نور الدين لعواج، بعد المشاركة ديالو فوقفة تضامنية مع الصحفيين تزامنا مع جلسات محاكتهما اليوم الثلاثاء. وقال المعيزي، فتصريحو ل”كود”، أن لعواج توقف حدا شارع الجيش الملكي مع 2:30، عن طريق طوموبيل بيضة من نوع رونو كونكَو، حسب ما حكاتليه ناشطة كانت معاه فاللحظة فاش طلعوه. وزاد “ما كان عندنا حتى خبار عليه، حتى اتصلو بالعائلة ديالو مع الخمسة.وأكدو ليهم أنه كاين فمقر الفرقة الوطنية للشرطة القضائية”. وحسب ما عرف من عند عائلتو، فلعواج غيتقدم امام أنظار النيابة العامة نهار الخميس، وعندو 48 ساعة حراسة نظرية. وأن عائلتو وصحابو مازال ماعارفين التهم اللي متابع بيها لعواج، وماقدروش يشوفوه لا هوما لا لمحامين ديالو دابا. ومواقع التواصل الاجتماعي فيها استنكار كبير فصفوف النشطاء والحقوقيين بسباب اعتقال لعواج، اللي تعرف بحضورو فجميع وقفات التضامن مع الصحفيين المعتقلين، وطالبو النشطاء بإطلاق سراحو. 
ناشط تشد فالوقفة التضامنية مع الريسوني والراضي اليوم.. وعضو لجنة التضامن لـ”كود”: هو عند الشرطة القضائية وغيدوز 48 ساعة حراسة نظرية وماعرفناش التهمة اللي عندو